16.6.2023
DA
Den Europæiske Unions Tidende
C 214/107 Torsdag den 19. januar 2023
P9_TA(2023)0014
Situationen for journalister i Marokko, navnlig sagen om Omar Radi Europa-Parlamentets beslutning af 19. januar 2023 om situationen for journalister i Marokko, navnlig sagen om Omar Radi (2023/2506(RSP)) (2023/C 214/09)
Europa-Parlamentet,
— der henviser til forretningsordenens artikel 144, stk.
5 og artikel 132, stk.
4,
A. der henviser til, at den uafhængige undersøgende journalist Omar Radi, der dækkede Hirak-protester og statskorruptionsskandaler, har været tilbageholdt siden juli 2020 og i juli 2021 blevet idømt seks års fængsel på grundlag af opdigtede anklager om spionage og om voldtægt; der henviser til, at hans dom blev stadfæstet efter appel i marts 2022; der henviser til, at talrige garantier for en retfærdig rettergang blev krænket, hvilket i sagens natur gjorde retssagen uretfærdig og partisk; der henviser til, at disse krænkelser omfattede en forlænget varetægtsfængsling på et år uden begrundelse, forhindring af aktindsigt i hans sagsakter og to vigtige forsvarets vidner, der blev forhindret i at møde for retten; der henviser til, at Omar Radi har appelleret til kassationsdomstolen; der henviser til, at han blev tildelt Journalister uden Grænsers pressefrihedspris i 2022;
B. der henviser til, at journalisten Taoufik Bouachrine har været tilbageholdt siden februar 2018 og i september 2021 blev idømt 15 års fængsel for seksualforbrydelser; der henviser til, at der var alvorlige krænkelser af garantier for retfærdig rettergang i sagen om Soulaimane Raissouni, som i februar 2022 fik en fængselsstraf på fem år for seksualforbrydelser i en uretfærdig rettergang;
C. der henviser til, at pressefrihed i Marokko til stadighed er blevet forværret og er faldet til 135. plads i det internationale pressefrihedsindeks for 2022; der henviser til, at adskillige journalister, herunder Ignacio Cembrero, har været under digital overvågning, er blevet intimideret og udsat for retslig chikane, og blevet idømt lange fængselsstraffe, som det er tilfældet med Maati Monjib;
D. der henviser til, at Journalister uden Grænser i 2020 over for FN's særlige rapportør om vold mod kvinder og piger gav udtryk for bekymring med hensyn til misbrug af anklager om seksuelle overgreb til at miskreditere journalister, en bekymrende praksis, som også er blevet fordømt af den feministiske organisation Khmissa og Marokkos menneskerettighedssammenslutning;
1. opfordrer indtrængende de marokkanske myndigheder til at respektere ytringsfriheden og mediefriheden, garantere fængslede journalister, navnlig Omar Radi, Soulaimane Raissouni og Taoufik Bouachrine, en retfærdig rettergang med alle grundlæggende retssikkerhedsgarantier, sikre deres øjeblikkelige midlertidige løsladelse og ophøre med at chikanere alle journalister, deres advokater og familier; opfordrer indtrængende myndighederne til at opfylde deres internationale menneskerettighedsforpligtelser i overensstemmelse med associeringsaftalen mellem EU og Marokko;
2. fordømmer på det kraftigste misbruget af påstande om seksuelle overgreb til at afskrække journalister fra at udføre deres arbejde; mener, at denne misbrug bringer kvinders rettigheder i fare;
3. er dybt bekymret over påstandene om, at de marokkanske myndigheder har korrumperet medlemmer af Europa-Parlamentet; opfordrer til anvendelse af de samme foranstaltninger som dem, der anvendes på repræsentanter for Qatar; gentager sit tilsagn om fuldt ud at undersøge og behandle sager om korruption, der involverer lande uden for EU, der forsøger at opnå indflydelse i Europa-Parlamentet;
4. understreger, at Parlamentet i sin beslutning af 15. december 2022 opfordrede til et særligt udvalg, med den opgave at identificere potentielle mangler i Europa-Parlamentets regler om gennemsigtighed, integritet og korruption og fremsætte forslag til reformer;